CYBER ยืนยันพร้อมเข้าเทรด 27 พ.ค.นี้
มั่นใจพื้นฐานแกร่ง/ปีนี้โชว์ผลงานโดดเด่น
24 พ.ค. 2553

มั่นใจพื้นฐานแกร่ง/ปีนี้โชว์ผลงานโดดเด่น 
บมจ.ไซเบอร์แพลนเน็ต อินเตอร์แอคทีฟ หรือ CYBER ประกาศเดินหน้าเข้าซื้อขายในตลาดหลักทรัพย์ เอ็มเอไอ วันแรกในวันที่ 27 พฤษภาคมนี้ ผู้บริหารเชื่อมั่นปัจจัยพื้นฐานสุดแข็งแกร่งและคาดปีนี้ผลประกอบการขยายตัวได้อย่างโดดเด่นหลังการระดมทุนเตรียมพร้อมขยายธุรกิจ ล่าสุดไตรมาส 1/2553 โชว์กำไรสุทธิขยายตัว 435% จากงวดเดียวกันในปีก่อน ดังนั้นมั่นใจเมื่อเข้าเทรดได้รับการตอบรับจากนักลงทุนอย่างอบอุ่น
นายชนินทร์เดช วานิชวงศ์ ประธานเจ้าหน้าที่บริหาร บริษัท ไซเบอร์แพลนเน็ต อินเตอร์แอคทีฟ จำกัด (มหาชน) หรือ CYBER เปิดเผยว่าบริษัทได้กำหนดจะเข้าซื้อขายในตลาดหลักทรัพย์ เอ็ม เอ ไอ (mai) เป็นครั้งแรกในวันพฤหัสบดีที่ 27 พฤษภาคม 2553 ซึ่งเชื่อว่าจะได้รับการต้อนรับที่อบอุ่นจากนักลงทุน เนื่องจากโดยปัจจัยพื้นฐานของบริษัทไม่มีการเปลี่ยนแปลงไปจากเดิมคือยังมีปัจจัยพื้นฐานที่แข็งแกร่งและมีแนวโน้มการเติบโตอย่างต่อเนื่อง โดยเฉพาะอย่างยิ่งในปีนี้คาดว่าจะขยายตัวได้อย่างโดดเด่นภายหลังจากการระดมทุนและนำไปขยายธุรกิจในด้านต่างๆ
“สำหรับแนวโน้มในอนาคตเชื่อว่าภายหลังการได้รับเงินทุนจากการระดมทุนในครั้ง CYBER จะมีเงินทุนหมุนเวียนเพิ่มขึ้น ซึ่งจะนำมาใช้ในการขยายธุรกิจทั้งทางด้านการพัฒนาซอฟต์แวร์เกมคอนโซล เกมคอมพิวเตอร์ รวมถึงนำไปใช้ในการขยายสาขาสำหรับสถาบันเสริมทักษะการเรียนรู้สำหรับเด็ก Genius Planet ซึ่งจะทำให้ผลประกอบการโดยรวมของปีนี้มีการเติบโตเพิ่มขึ้นอย่างมาก ดังนั้นเมื่อ CYBER เข้าซื้อขายวันแรกทำให้มั่นใจว่าจะได้รับการตอบรับที่ดี เพราะผมเชื่อว่านักลงทุนมีความเข้าใจและให้ความสำคัญกับศักยภาพในการทำธุรกิจของบริษัท ซึ่งมีแนวโน้มที่สามารถเติบโตได้อีกมากในอนาคต”
สำหรับผลประกอบการงวดล่าสุด ในไตรมาสที่ 1/2553 สิ้นสุดวันที่  31 มีนาคม 2553 ว่ามีกำไรสุทธิ 5.73 ล้านบาท เพิ่มขึ้น 4.66 ล้านบาท หรือเพิ่มขึ้นร้อยละ 435 เมื่อเปรียบเทียบกับงวดเดียวกันของปี 2552 ที่มีผลกำไรสุทธิเพียง 1.07 ล้านบาท 
สาเหตุที่ทำให้ผลการดำเนินงานเพิ่มขึ้น เนื่องจากกลุ่มบริษัทมุ่งเน้นการพัฒนาซอฟต์แวร์เกมเกรดคุณภาพเพิ่มขึ้นทำให้สามารถกำหนดราคาจำหน่ายได้เพิ่มขึ้นกว่าเกมที่ทำการจำหน่ายในช่วงเดียวกันของปีที่แล้ว รวมทั้ง ในปีนี้บริษัทยังทำการตลาดในเชิงรุกในการเข้าหาลูกค้าและติดต่อกับลูกค้าเพิ่มขึ้นทั้งตลาดในประเทศและต่างประเทศ จากปีที่แล้วที่เรามุ่งเน้นการทำการตลาดในต่างประเทศเป็นหลักซึ่งตอนนี้ก็ถือว่าอยู่ตัวในระดับหนึ่งแล้ว ปีนี้ทางบริษัทจึงหันมาทำการตลาดในประเทศเพิ่มขึ้นโดยตลาดในประเทศถือเป็นตลาดที่ยังมีศักยภาพในการเติบโตและมีช่องว่างทางการค้าอีกมาก นอกจากนั้น การที่บริษัทมีการสั่งสมประสบการณ์ในการพัฒนาซอฟต์แวร์เกมมาเป็นระยะเวลานานกว่า 10 ปี ทำให้สามารถบริหารจัดการด้านต้นทุนการพัฒนาซอฟต์แวร์เกมได้อย่างมีประสิทธิภาพ ส่งผลให้โดยรวมแล้ว ผลประกอบการในไตรมาสแรกถือว่าน่าพอใจเป็นอย่างยิ่ง